IZVJEŠĆE O RADU DRUŠTVA INVALIDA POREČ

ZA 2024. GODINU

**UVOD**

Društvo invalida Poreč u 2024. je brojilo 417 članova od čega aktivnih **298 aktivnih**. Tijekom 2024. godine u Društvo invalida Poreč (u daljem tekstu: DIP) učlanjeno **je 27** novih članova. Tim povodom svim su članovima *tiskane nove iskaznice.*

DIP je neprofitna, nestranačka , dobrovoljna udruga koja okuplja osobe s invaliditetom (dalje: OSI) različite etiologije invaliditeta s ciljem lokalne organizacije za lakše ostvarivanje prava i zadovoljavanje potreba OSI u lokalnom okruženju, a u okviru osnovne djelatnosti definirane Statutom DIP-a.

Slijedom navedenog članovi su i u 2024. godini putem udruge ostvarivali redovno članstvo, različite oblike podrške i pomoći u okviru brojnih programskih aktivnosti Društva kao što su: pomoć u ostvarivanju prava osoba s invaliditetom, psihosocijalna podrška članovima i njihovim obiteljima, pomoć i podrška teško pokretnim i nepokretnim članovima u njihovom domu-Mobilni tim, aktivno uključivanje u život zajednice- općedruštvena uključenost u aktivnosti, događanja i svakodnevni život zajednice; sprječavanje prometne nekulture te uspostavljanje prometne kulture posebice u odnosu na obilježena mjesta za OSI s pravom pristupačnosti, senzibilizacija djece i mladih za potrebe osoba s invaliditetom, uključivanje OSI u kreativne radionice, informatičko opismenjavanje, radionice za psihološku pomoć i podršku, izlete i druge zabavne sadržaje, ostvarivali prava na povlastice koje su osigurane na nacionalnoj razini.

**TIJELA UPRAVLJANJA UDRUGE**

U 2024. godini sukladno statutu su djelovala tijela upravljanja i to predsjednica, tajnica, članovi Izvršnog i Nadzornog odbora te Skupština DIP-a.

Tijekom 2024. predsjednica, tajnica i izvršni odbor posebno su bili angažirani u izradi novih akata i odluka DIP-a za uređivanje rada i poslovanja sa zaposlenicima ali i u svezi primjene novog Zakona o osobnoj asistenciji, Zakona o mobilnosti i drugih zakonskih propisa.

**POMOĆ U OSTVARIVANJU PRAVA OSOBA S INVALIDITETOM**

U odnosu na sve članove je regulirana podrška u tajništvu udruge, a radi plaćanja članarine i obnavljanja članstva. Svim članovima je obnovljena iskaznica Društva i pružana pomoć pri podnošenju zahtjeva za ostvarivanje različitih prava kao npr. za povlaštenu telefonsku pretplatu, HRT pretplatu, zahtjev za oslobađanje od plaćanja cestarine, zahtjeva za znak pristupačnosti i ostale povlastice koje članovi ostvaruju prema vrsti i postotku utvrđenog invaliditeta.

Kao i ranijih godina članovima je osigurana pomoć u:

- pisanju molbi za različite poslovne poduhvate (dobivanje poslovnih prostora i zapošljavanje članova na poslovima koje su u mogućnosti obavljati prema svojim sposobnostima kako bi ostvarili neovisnost i poboljšali svoju ekonomsku situaciju);

-zagovaranju interesa osoba s invaliditetom u kontaktima s lokalnom i regionalnom zajednicom, ustanovama, udrugama i drugim subjektima ustanove čija je djelatnost usmjerena zadovoljavanju potreba osoba s invaliditetom ili koje zadovoljavanje potreba OSI mogu značajno unaprijediti/olakšati;

-pisanju dopisa i molbi radi rješavanja socijalnih problema;

- posredovanju u rješavanju raznih problema članova (organizacija volontera za pomoć članovima, stambeno zbrinjavanje, nabavka ortopedskih pomagala, kolica, štaka, pelena, katetera, dječjih kolica, dječje odjeće, kućanskih aparata, tehnike, telefonskih uređaja, drva za ogrjev i dr.).

**OMOGUĆAVANJE PRAVA NA BROJNE POVLASTICE KOJE SU OMOGUĆILE LOKALNE USTANOVE, TVRTKE, OBRTI I UDRUGE**

Članovi DIP-a posredstvom tajništva udruge ostvaruju pravo na brojne pogodnosti zahvaljujući podršci lokalnih institucija, poduzeća i obrta, koje na taj način pokazuju veliku osjetljivost za potrebe svojih sugrađana osoba s invaliditetom .

Zahvaljujući tome članovi su i u 2024. godini koristiti mogućnost besplatnog članstva u Gradskoj knjižnici Poreč, besplatnih karata za utakmice porečkih: rukometnog, odbojkaškog i nogometnog kluba, te povlaštenih ulaznica za kazališne i kino predstave.

Jednako tako, članovi temeljem posredovanja udruge ostvaruju i pravo za besplatno korištenje gradskog parkirališta od gradskog poduzeća Usluga.

Za nekolicinu teže pokretnih članova koji su korisnici Gradske knjižnice udruga osigurava u kontaktu sa Knjižnicom i besplatne kartice za ulaz kroz rampu prema Rivi.

Iste povlastice su ostvarene za redovne članove i u 2024. godini .

**PSIHOSOCIJALNA PODRŠKA ČLANOVIMA I NJIHOVIM OBITELJIMA**

U suradnji sa Centrom za pružanje usluga u zajednici Zdravi grad Poreč-Parenzo realiziran je projekt i rad suportivno terapijske grupe podrške za sve zainteresirane članove DIP-a pod stručnim vodstvom grupne terapeutkinje Mirjane Smodek. Grupa se realizira za sve članove besplatno tijekom čitave godine i mjesto je na kojemu se uz stručnu voditeljicu kanaliziraju emocije, osobne teškoće, obiteljski nesporazumi i dr.

Za sve OSI u potrebi i sa ozbiljnijim emocionalnim i ponašajnim teškoćama i/ili teškoćama mentalnog zdravalja osigurana je i individualna i/ili obiteljska podrška psihologa-psihoterapeuta u savjetovalištu Zdravog garda Poreč na adresi Mauro Gioseffi 2A. Za sve članove DIP-a sa utvrđenim 80 do 100% invaliditetom sve usluge u savjetovalištu su bile besplatne.

**OSOBNI ASISTENTI-U SURADNJI SA RESORNIM MINISTARSTVOM**

Od 2009. godine uspješno se provodi program „Pružanje usluge osobne asistencije za osobe sa najtežim stupnjem i vrstom invaliditeta“ uz potporu Ministarstvo rada, mirovinskog sustava, obitelji i socijalne politike. S resornim Ministarstvom Ugovor za nastavak provođenja projekta je potpisan **za 4 korisnice i 1 korisnika** /članovi DIP-a. Radilo se o osobnoj asistenciji od 4 sata za korisnika-korisnice dok je jedna korisnica usluge osobne asistencije dobila na 8 sati.

Jedna asistentice zaposlena je na 4 sata u partnerstvu usmjerene drugom poslodavcu Domu za starije kao geronto domaćice za program pomoći u kući.

Projekt osobne asistencije je iznimno vrijedan te značajno unaprjeđuje kvalitetu života OSI i njihovih obitelji te će se u suradnji sa Ministarstvom nastaviti. DIP je u 2023. sudjelovao u pripremi primjene u praksi novog Zakona o osobnoj asistenciji u suradnji sa Istarskim županijom i resornim Ministarstvom.

**RADNI ASISTENT**

Projekt je usmjeren na problem izjednačavanja neravnopravnog sudjelovanja osoba s invaliditetom na tržištu rada, otežano zapošljavanje, nemogućnost učinkovitog i održivog rada zbog nedostatne podrške osobama kojima je u radu potrebna pomoć druge osobe. Projekt je po prvi puta iniociran i proveden u DIP-u u suradnji sa Zavodom za vještačenje, profesionalnu rehabilitaciju i zapošljavanje osoba s invaliditetom. Projektom se planira razviti, organizirati i osigurati pomoć i podrška osobnog asistenta u radu zaposlenim osobama s invaliditetom, kao i nezaposlenim osobama koje su upućene ili sudjeluju u nekoj od usluga profesionalne rehabilitacije u cilju povećanja zapošljivosti. DIP ovaj projekt i ovaj tip asistencije podržava.

U 2024. u rad DIP-a djelovao je radni asistent samo do lipnja mjeseca, a nakon toga nije bilo interesa za ovu aktivnost koja je potrebna 1 članici.

**MOBILNI TIM – za pomoć i podršku teško pokretnim i nepokretnim članovima**

**u njihovom domu**

Od svibnja 2016. godine iniciran je iznimno vrijedan projekt DIP-a naziva MOBILNI TIM. Cilj projekta je odgoditi ili spriječiti institucionalizaciju teško pokretnim članovima Društva osiguravanjem kvalitetne podrške njima i njihovim obiteljima u vlastitom domu, a da bi im se omogućila sloboda izbora i osigurala odgovarajuća kvaliteta života u vlastitom domu i zajednici. Članovima se pružaju različiti oblici podrške: posjete i pospremanje u kući, priprema jednostavnijih obroka, nabavka lijekova i namirnica, odvoženje na liječničke preglede, pomoć u obavljanju administrativnih i sličnih poslova pri nadležnim institucijama, odlasci u kraće šetnje, povremene posjete medicinske sestre korisnicima koji tu potrebu ne mogu ostvariti od drugih davatelja usluga, organizirani prijevoz prilagođenim kombi vozilom, uključivanje u rad radionica i aktivnosti u prostorima DIP-a. Sve navedene aktivnosti mobilnog tima realizirane su u 2023. godini.

Tijekom 2024. godine MOBILNI TIM je pružao usluge za **16** korisnika, **12 stalnih i 4 povremena** u različitoj dinamici posjeta (1 do 3 x tjedno) . Time je najranjivijim članovima Društva invalida Poreč osigurana podrška u vlastitom domu. Rad Mobilnog tima ograničen je u većem obuhvatu zbog potrebe još jedne patronažerke. Jedine sugestije korisnika su da bi im usluge odnosno posjete Mobilnog tima trebale još češće te da su istim uslugama/posjetima iznimno zadovoljni.

**ORGANIZIRANO VOLONTERSTVO**

Od početka 2015. godine DIP provodi projekt „Organizirano volonterstvo“. Projekt podrazumijeva sustavno i kontinuirano okupljanje volontera, njihovo senzibiliziranje za rad i zadržavanje u udruzi, organiziranje sitnih pažnji (izlet, poklon pažnje) za volontere te javne zahvale volonterima u svim prigodama i akcijama . U aktivnosti, projekte i akcije DIP-a tijekom 2024. je uključeno 10 stalnih i više od 20-tak povremenih volontera. Volonteri prosječno godišnje odrade 600 do 700 volonterskih sati te je tako bilo i tijekom u 2024. godine. Za Međunarodni dan volontera su nagrađeni od grada Poreča-Parenzo priznanjem i volonteri Društva i to Klaudio Brečevac, Ljubica Glavač, Ljubica Devetak Prokeš, Alen Riosa, Mariza Vračević, Janja Vidović, Marijana Vidović, Antonija Filipović, Sanja Pulin, Dijana Rajko, Samanta Sinčić, Marica Mihelčić, Snježana Balaž, Lovro Žmak, Ante Olić, Anita Kordić, Emina Bijelić, Franko Kodan, Klara Poropat i Ljilja Radošić.

**S ponosom ističemo da je naša volonterka Ljubica Devetak Prokeš u 2024. dobila za iznimno zalaganje, rad i volonterske sate priznanje volonterskog centra Istre na prvim Danima Danijele Ustić u Puli.**

**DONACIJE, SPONZORSTVA**

Društvo je tijekom godine uključeno u razne manifestacije, humanitarne akcije te projektna partnerstva i suradnje koje su rezultirale donacijama/sponzorstvima. Tijekom 2024. u rad i organizaciju aktivnosti DIP-a uključilo se **30 tak** donatora i sponzora. Donacije osiguravaju pravni subjekti i osobna lica , a pohranjeni su u arhivi DIP-a. DIP evidentira sve donatore i sponzore u godini te koristi sve prigode i legalne mogućnosti da svojim sponzorima i donatorima javno zahvali što pomažu rad udruge i potrebitih članova kao i višegodišnji projekt novogodišnje lutrije. Svi su višekratno u znak zahvalnosti predstavljani putem medija, web stranice i facebooka-a DIP-a i tijekom 2024. godine u svakoj prilici.

**SURADNJA S LIONS CLUB POREČ**

Lions klub Poreč ostvario je partnersku, višegodišnju već tradicionalnu suradnju s DIP-om. Porečki Lionsi pokazuju izrazitu spremnost da iz godine u godinu doniraju sredstva i razne oblike pomoći udruzi ili najpotrebitijim članovima posebice nakon humanitarne aukcije slika povodom bala Svetog Maura u studenom. Slijedom navedenog dobra suradnja DIP-a i Lions cluba Poreč se nastavila i u 2024. godini u cilju zajedničkog partnerstva u planiranju i realizaciji pomoći za ranjive pojedince i skupine. Ovo partnerstvo u godini znači povezivanje, dogovaranje, konzultiranje, procjene potreba, timske sastanke te potom najbolje procjene za usmjeravanje pomoći u vidu Lions donacija.

U 2024. su donirali DIP-u 4 medicinska kreveta kojima je upotpunjena ortopedska posudionica te su kreveti odmah podijeljeni potrebitim pojedincima i njihovim obiteljima.

**NOVOGODIŠNJA LUTRIJA i ADVENT POREČ 24.**

Provedena je 11-esta novogodišnja lutrija za koju je proveden likovni natječaj u OŠ-a Poreča za izbor naslovnice listića i plakata novogodišnje lutrije. Tiskano je 15.000 listića , a prodano 13.477 listića U 2024. godini organizirano je tradicionalno javno izvlačenje uz FAN BOX BEND i voditelja Giancarla Šegona koji za DIP redovito volontira u svojoj volonterskoj ulozi. Objava nagrada je upriličena u živo te potom izlaganjem dobitnih brojeva na web stranici i u prostorima DIP-a.

Prikupljena sredstva od Lutrije 2024. iskoristiti će se za održavanje u funkciji prilagođenog kombi vozila Društva (tehnički, registracija i druga održavanja) , kupnju goriva, a preostali dio sredstava usmjeriti će se za aktivnosti i rad „Mobilnog tima“ te sukladno mogućnostima za nabavu medicinskih i ortopedskih pomagala za posudionicu DIP-a.

Na Adventu Poreč je DIP učestvovao ukrašenom promotivnom kućicom prepunom ukrasa izrađenih na kreativnim radionicama. Volonterke su dežurale mjesec dana po 3 do 4 sata dnevno u udarnim terminima od 17 do 19 sati te tako predstavljale rad, postojanje i radove DIP-a stanovnicima i posjetiteljima Poreča. U toj prigodi su za ukrase sa radionica prikupljane dobrovoljne donacije.

**ORTOPEDSKA POSUDIONICA DRUŠTVA**

DIP već godinama radi na formiranju vlastite ortopedske posudionice, besplatne za članove Društva. Inicijalno su članovi obitelji sporadično donirali pomagala svojih preminulih članova obitelji (najčešće štake, ponekad kolica). U vremenu broj članova DIP-a se višestruko povećao, a potreba za ortopedskim pomagalima , posebno medicinskim krevetima ili novijim kolicima su iznimno velike. Zato Društvo dio prihoda od humanitarnih manifestacija, donacija , lutrije usmjerava među ostalim povećanju fonda pomagala u ortopedskoj posudionici za vlastite članove. U 2023. godini su kupljena 2 kreveta, dvoja kolica i jedna princeza (toaletna stolica) od sredstava lutrije 2022. U tajništvu se vodi precizna evidencija pomagala u posjedu Društva, evidencija posudbe kao i evidencija novo nabavljenih pomagala za potrebe članova DIP-a.

**FITNES ZA ČLANOVE – „I JA MOGU TRENIRATI“**

EU projekt aktivnog i stručno vođenog vježbanja za članove se u konačnoj održivosti zadržao kao potporni program Grada Poreča-Parenzo DIP-u. Grad financira fitnes uz dvoranu Veli Jože u kojemu članovi 2x tjedno po 1 sat vježbaju uz stručno vođenje fizioterapeuta. Program *I ja mogu vježbati* opće je prihvaćen i redovito posjećen od članova , koristan i medicinski indiciran te se nastavio realizirati i u 2024. godini. Tijekom godine aktivno je vježbalo 20-tak članova i 5-toro djece.

**LJETNI KAMP ZA DJECU S TEŠKOĆAMA**

Djeca koja su osobe s invaliditetom i/ili s teškoćama u razvoju, od osnivanja Društva invalida Poreč imaju posebno mjesto. Društvo je davne 1998. i započelo svoj razvoj jednim od programa naziva *„Radionice za djecu s invaliditetom i njihove prijatelje“* . Dječje razvojne potrebe su specifične, a ako se radi o djeci s invaliditetom/teškoćama u razvoju tada su te potrebe još specifičnije. Djeca, imaju niz potreba , među ostalim, potrebu za zabavom i igrom koja se van obitelji najbolje zadovoljava kroz kvalitetno organizirano slobodno vrijeme. Različite kreativne aktivnosti djeci s invaliditetom usprkos objektivnim ograničenjima omogućavaju da, sukladno svojim mogućnostima, uz stručno vođenje zadovolje potrebu za zabavom ali i potrebu za pripadanjem vršnjacima, grupama, zajednici. Omogućava im i da unaprjeđuju socijalne i komunikacijske vještine te da razvijaju privrženost u odnosu na veći broj odgovornih odraslih ljudi van obitelji, a u procesu socijalizacije.

Intenzivna komunikacija s roditeljima djece s teškoćama rezultirala je organizacijom tkz. prvog pilot projekta ***Ljetnog kampa*** Poreča za djecu s teškoćama u razvoju iz posebnog odjela OŠ Poreč kroz set radionica na samom kraju kolovoza 23. godine u prostorima DIP-a i Fitnesu Veli Jože. Pilot se pokazao vrlo prihvaćenim od djece i roditelja te je DIP u partnerstvu s Gradom Porečom posredovao u dogovorima i implementaciji projekta Ljetni kamp za djecu s teškoćama u sveobuhvatni program Ljetnog kampa Grada Poreča na otvorenom. Program je proveden na otvorenom u parku Hotela Pinia na Picalu uz stručne voditelje i asistente na veliko zadovoljstvo roditelja. Kamp za djecu s teškoćama će se u suradnji s Gradom, a na preporuku DIP-a i nastaviti. Ideja timova vezana uz nastavak je da to bude Kamp za djecu s teškoćama i njihove zdrave prijatelje.

**OBILJEŽAVANJA PRIGODNIH DATUMA ZNAČAJNIH ZA OSOBE S INVALIDITETOM**

U partnerstvu sa Gradom, I Zdravim gradom te roditeljima djece s teškoćama obilježen je Dan sindroma Down 21.3.. Dan svjesnosti o autizmu 2.4. i Dan Klefstraa sindroma i rijetkih bolesti 17.09. Potom su obilježeni dan zdravlja 7.4. akcijom HODITI I ZDRAVI BITI, Europski dan sporta, 5.12. Međunarodni dan volontera te 3.12. Međunarodni dan osoba s invaliditetom. Dan 3.12. svečano je obilježen uz radnu Skupštinu te potom druženje i domjenak za članove. Obilježen je i 8. mart kao i Uskrs štandovima s radovima OSI u DZ Poreč te na tržnici. U toj prigodi su za ukrase sa radionica na štandovima prikupljane dobrovoljne donacije.

Upravna tijela, volonteri i članovi su bili uključeni u sva događanja.

**UKLJUČIVANJE U INTERESNE RADIONICE DIP-A**

**I INFORMATIČKO OPISMENJAVANJE**

Društvo tijekom godine organizira različite aktivnosti edukativno zabavnog sadržaja u radioničkom tipu rada od kreativnih radionica, informatičkog opismenjavanja i dr.

U 2024. godini su održavane informatičke radionice za informatičko opismenjavanje, kreativne radionice te psihološke suportivne grupe.

**MEDIJSKI NASTUPI I VIDLJIVOST UDRUGE**

 Tijekom godine posebna pažnje je usmjerena i medijskim nastupima, najavama događanja u organizaciji DIP-a te predstavljanju raznih aktivnosti i događanja u organizaciji DIP-a radi veće vidljivosti udruge te predstavljanja aktivnosti i potreba članova DIP-a.

Tijekom 2024. udruga je predstavljena sa više desetaka pisanih tekstova što na porečkim i regionalnim portalima te na web stranicama i vrlo aktivno ažuriranom facebook-u DIP-a.

Osim navedenog, predstavnici DIP-a su učestvovali u više radio emisija i to:

TV POREČ

24.7. Prilog I ja mogu trenirati

NA RADIO ISTRI

3.12. Sandra i volonteri, Ljubica, Marica, Vlado - Međunarodni dan OSI DIP i podrška osi

NA RADIO CENTRU, STUDIO\_POREČ

02.04. Dan svjesnosti o autizmu

5-6. 05. Likovni natječaj DIP-a i 10 lutrija

6.-7.09. O Ljetnom kampu za djecu s teškoćama

16.09. Rijetke bolesti djece trebaju potporu sustava i zajednice

17.09. Klefstra i rijetke bolesti, dr Momić

04.12. Nataša, grdaonačelnik, volonteri- Međunarodni dan OSI

**IZLET**

Dana , 01.06.2024, članovi Društva invalida Poreč (DIP) proveli su na izletu. Najveseliji i najbolje posjećen programski sadržaj za članove DIP-a uvijek je zajednički izlet članova, volontera i voditelja udruge. Čitav tjedan pred polazak među članovima i organizatorima je vladalo totalno uzbuđenje. Osmišljen je posjet srdačnim domaćinima jame Baredine. Prostor u okruženju jame potpuno je pristupačan i prilagođen osobama s invaliditetom (OSI) te obogaćen sa puno lijepih sadržaja za osobe koje ne mogu razgledati jamu zbog svog invaliditeta i korištenja pomagala. Svi članovi koji su to mogli kao i volonteri imali su priliku spustiti se s vodičem u jamu, a neki od njih su je prvi puta oduševljeno razgledali iako je jama u neposrednom okruženju Poreča. Članovi su uživali na otvorenom prostoru za sjedenje i šetanje, razgledavali i hranili životinje te poslušali i razgledali zanimljivu priču tkz. „traktor story-a“ od strane vlasnika i domaćina. Od domaćina se mogla čuti priča o traktorima, razgledati impozantni postav starih traktora, bicikla i drugih radnih alata koji su se koristili povijesno na području Istre. Počastili su se ručkom te družili do kasnog poslijepodneva. Na izletu je bilo 70 osoba, dominantno članovi, volonteri te nekolicina pratitelja za OSI.

**EU PROJEKTI**

Društvo je u godinama uz partnere realiziralo segmente EU projekata:.

-u 22/2023. Partnerstvo u projektu “*Poboljšanje pristupa ranjivih skupina tržištu rada u sektoru turizma i ugostiteljstva*“ u sklopu Europskog socijalnog fonda. U projekt su uključeni Ustanova za obrazovanje odraslih Dante iz Rijeke, Društvo za istraživanje i potporu iz Rijeke i Mini karavan servis d.o.o. Funtana, a nositelj projekta je bilo Pučko otvoreno učilište Poreč.

-u 2023. Partnerstvo u projektu „*Na istoj strani-Pronađi me u priči*“ za unapređenje kvalitete života ranjivih skupina, njihovo upoznavanje sa zavičajnom baštinom kroz pričanje priča vezanih uz godišnja doba , raspoloženja, emocije i život uopće. Projekt je realiziran u suradnji sa psiholozima Zdravog grada Poreč, a nositelj projekta je Gradska knjižnica Poreč.

-u 2023./24. DIP je ostvario i partnerstvo s partnerom iz Italije u svezi promoviranja INKLUZIVNOG SPORTA za OSI i to sa *Asozziazione nazionale di promozione sportiva*. Isto će omogućiti suradnju u povezivanju i edukaciji o inkluzivnom sportu ukoliko se projekt realizira.

Bude li prilika i mogućnosti DIP će sa svojim timovima učestvovati i u kandidiranju novih projekata u interesu svojih članova.

Predsjednica DIP-a:

Nataša Basanić Čuš v.r.